Peaosalised Ülle Lichtfeldt ja Tarvo Sõmer olid kahtlemata suurepärane valik. Minu arvates on nad nii Rakveres kui ka üle Eesti väga armastatud näitlejad, eriti tänu sümpaatsetele rollidele Õnne tänava teleloos. Neid kahte koos armastajapaarina näha on kindlasti paljude jaoks väga huvitav.  Minu jaoks oli see kõigele lisaks veel laval kütkestav ja tõeline, elasin kohe lavatreppide ääres istudes väga lavastusse sisse. Nautisin ja naersin. Kõrvalosatäitjad Anneli Rahkema, Erni Kask ja Rauno Kaibiainen mängisid samuti sümpaatselt oma peategelaste loo kulgu toetavaid rolle. Anneli Rahkema särtsaka sõbrannana meeldis eriti. Ülle Lichtfeldti naiselik võlu ja tugev natuur teeb temast mitte lihtsalt kauni vaid ka väga silmapaistva ja andekalt ainulaadse naisnäitleja. Ja jällegi Tarvo Sõmeri  sõbramehelik olemus sobis kokku hästi too tuttavlikult kohmetu ja veidi mühaklik, kuid üdini siira Harry rolliga.